Præsteng var fast stortingsrepresentant for Nordland i fem valgperioder fra 1922 til 1936. I de to første periodene var han valgt for Frisinnede Venstre, i valgsamarbeid med Høyre. Han satt også i Frisinnede Venstres hovedstyre, men brøt med partiet etter landsmøtet i 1926, da Frisinnede Venstre ville opptre mer selvstendig fra Høyre. Det samme gjorde partiets to øvrige representanter fra Nordland: Andreas Holdø og Ingvald Ytterstad. Fra 1927 var Præsteng valgt for Høyre, som fortsatte å kalle seg «Det borgerlige samlingsparti i Nordland».